ТЕМА: Х1аллъун т1аджураралгун ругел журарал нахърилълъарал предложениял.

Ишалъул куцлъун т1аджурарал предложениял .

Мурад: Х1аллъун т1аджураралгун ругел журарал нахърилълъарал предложениялгун лъималазул лъай – хъвай гьаби . Ишалъул куцлъун т1аджурарал предложениязе баян кьей. Лъималазул к1алзул ва хъвавул калам цебет1езаби.

Дарсил ин:

1. Лъимал дарсиде х1адур гьари.

- Рорч1ами, лъимал!

- Рач1а, лъимал, лъай- хъвай гьабизе. Дун йиго, Исрапилова Загьрабика Раджабовна,

Жакъа авар мац1алъул дарс нужее кьезе буго дица.

Рагье тетрадал ва хъвай жакъасеб къо- моц1.

1. Словарияб х1алт1и.

Дарс байбихьизе буго словарияб х1алт1иялдаса . Рач1а балагьизе лъик1 лъалеб бугищ нужеда маг1арул мац1али.

Сиях1- список

Гъулбас- подпись

Мугьру- печать

Лагьи- баг1ари

Кьин- хасел

Тах- бусен, диван

1. Араб дарсил хал гьаби.

- Рач1а, лъимал, нилъеца араб дарс щула гьабизе.

- Лъимал, лъица бицинеб дида кинаб предложение кколеб жубараб предложение ?

( лъималазул жавабал)

- Мисал лъица бачинеб?

- Кина-кинал группаялде рикьулел журарал предложениял?

(журарал сок1к1арал ва журарал нахърилълъарал)

- Мисалал раче, лъимал, журарал сок1к1арал ва журарал нахърилълъарал предложениязе.

(1. Сордо рогьана ва бакъ баккана. (жур. сок1к1.)

2. Эбелалъ нуц1а рагьарабго, лъимал т1аде рахъана. (жур. нахъ.)

- Бице, лъимал, нужер араб дарсил тема щиб бук1араб?

(определ. т1аджур. предл.)

- Кинаб предложение кколеб определениелъун т1аджубараб предложение?

(лъималазул жавабал)

- Журарал предложениязул кинаб группаялде гъорлъе унеб определениелъун т1аджубараб предложение? ( жур. нахъ)

- Жубараб нахъбилълъараб предложение сунда абулеб?

(жавабал)

1. Ц1ияб тема.

Жакъасеб нилъер ц1ияб тема ккола « Х1аллъун т1аджураралгун ругел журарал нахърилълъарал предложениял.

- Щиб жо кколеб,лъимал, х1ал?

(жавабал)

- Лъица бачинеб х1алалъе мисал?

(жавабал)

Кинал суалазе жаваблъун бач1унеб х1ал?

(жавабал)

- Маг1наялде балагьун кинал группабазде рикьулел х1алал?

Слайд1

1. Ишалъул куцлъун бугеб х1ал- кин?
2. Бак1лъун бугеб х1ал – киб? кибе? кисан?
3. Заманлъун бугеб х1ал- кида? кидалъаг1ан? кидаялдаса?
4. Г1илла- мурадлъун бугеб х1ал- щай? сундуе г1оло?

Ц1ияб тема: Х1аллъун т1аджураралгун ругел журарал нахърилълъарал предложениял. Х1аллъун т1аджурарал преложениял.

Слайд2

Х1аллъун т1аджураралгун жиндир маг1наялде балагьун рикьуна чанго т1елалде( группаялде )

1. Ишалъул куцлъун т1аджурарал
2. Бак1лъун т1аджурарал
3. Заманлъун т1аджурарал
4. Г1илла- мурадлъун т1аджурарал
5. Шарт1ияб т1аджурарал
6. Уступительнияб т1аджурарал

- Г1адатаб предложениялда жаниб х1аллъун цо раг1и яги раг1абазул г1уц1и ккезе бегьулеб г1адин, жубараб предложениеги бук1ине бегьула х1аллъун т1аджубараблъун.

Х1аллъун т1аджубараб преложениеги раг1абазул г1уц1иги бат1а бахъизе лъазе ккола.

Масала:

1. Гьелдаса гьумерги бахчун, мухтар жиндирго кроваталда т1ад г1одов ч1ана. (х1.т1)
2. Т1охдаса гъоркьеги лъугьун, Башир кавудухъе т1ерхьун ана. (раг1абазул г1уц1и)

Х1аллъун т1аджубараб предложениелъун рик1к1уна жинда жаниб к1игог1аги бет1ераб член бугони. Гьениб бук1ине ккола т1аджубараб предложениялъул сказуемоялъе жибго бет1ергьанаб подлежащее яги бит1араб дополнение.

Гьединал бет1ерал членал гьеч1еб мехалда, гьеб раг1абазул г1уц1и ккола. Гьелда жеги абула деепричастияб оборот .

- жакъа нилъеца т1адч1ей гьабизе буго ишалъул куцлъун т1аджубараб предложениялда т1ад.

**Ишалъул куцлъун т1аджубараб предложениялъ** бет1ераб предложениялда жаниб лъугьунеб иш кин? ва щиб куцалда? лъугьарабали баян гьабула. Г1урус мац1алъул дарсазда нужеда гьеб лъала «СПП с придаточным обстоятельством» абун. ( способ действия)

Масала:

Бадибе к1азги ц1ан,( кин?) т1аде яхъана Кавсарат.

Ишалъул куцлъун т1аджубараб предложениялъул сказуемоелъун ккола буголъиялъул ва гьеч1олъиялъул формаялъул арабги г1ахьалабги заманалъул деепричастие.

1. Араб заманалъул деепрчастие .

Масала: Къаданир хулжалги лъун, (кин?) Г1умар цо гъот1окь кьижана.

1. Г1ахьалаб заманалъул деепричастие.

Масала: Бералги рац1ц1унаго, (кин?) к1одо рокъоехун ана.

Ишалъул куцлъун т1аджубараб предложение бет1ераб предложениялда цебе, гьоркьоб, ахиралда бугони, запятая лъун, т1езабула.

Масала:

1. Нижее жавабги кьеч1ого, кин? Пат1имат жаниехун ана.
2. Гьелъухъа т1урарал гьаби, гьуърул къват1ире к1анц1иледухъ, кин? хадур рач1унел рук1ана.
3. Г1умар унев вихьулаан, х1алица галаби росулаго. (кин?)

**Дарс щула гьаби**

Балагье, лъимал, доскаялде.

Дарсил х1асил гьабулаго, нилъеца гьабизе буго творчествияб х1алт1и.

(Слайд)

Гьал кьурал бет1ерал предложениязе нужеца ургъе ишалъул куцлъун т1аджурарал предложениял, кколелъул лъалхъул ишарабиги лъе.

1. ………. рагъидул ракьанда кьижун йик1ана к1одо.
2. Эбелалъ вас къват1иве вит1ана……..

Балагье, лъимал, гьаб г1ажаибаб схемаялда.

Дица нужее ц1алила …….ц1алараб жоялда нуж рази ратани гьадинаб г1аламат т1асан баче, рази ратич1они гъоркьан баче

|  |  |  |  |  |  |
| --- | --- | --- | --- | --- | --- |
| 1 | 2 | 3 | 4 | 5 | 6 |

( доскаялда гъоркьехун кьураб схема бахъила)

Дарсил х1асил гьаби

- Лъимал, щиб лъараб нилъеда жакъа дарсида?

- Предложениялда жаниб щиб бихьзабулеб ишалъул куцлъун т1аджубараб предложениялъ?

- Предложениялда жаниб ишалъул куцлъун т1аджубараб предложение киб ккун бук1ине бегьулеб?

Къиматал лъей.

( дарсида лъик1 х1алт1арал лъималазе къиматал лъела)

Рокъобе х1алт1и

П 57 х1 208 гь 132